Ռասել Դրայսդեյլ

Սըր Ջորջ Ռասել Դրայսդեյլ, (անգլ.՝ Sir George Russell Drysdale, փետրվարի 7, 1912(1912-02-07)[…], Bognor Regis, Arun, Արևմտյան Սասեքս, Անգլիա, Մեծ Բրիտանիայի և Իռլանդիայի միացյալ թագավորություն - հունիսի 29, 1981(1981-06-29)[…], Սիդնեյ, Ավստրալիա), հայտնի է նաև Թասս Դրայսդեյլ (Tass Drysdale) անունով, 20-րդ դարի ավստրալիացի նկարիչ։ 1947 թվականին իր «Սոֆալա» («Sofala») աշխատանքի համար արժանացել է հեղինակավոր Wynne Prize մրցանակի։ Նրան է վերապահվել Վենետիկի 1954 թվականի բիենալեում Ավստրալիան ներկայացնելու պատիվը։ Արվեստաբանների եզրահանգմամբ՝ Ռասսել Դրայսդեյլը կրել է աբստրակտ ու սյուրռեալիստական արվեստների ազդեցությունը և ստեղծել ավստրալիական իրականության նորահայաց պատկերավորում, որը նույնքան հեղափոխիչ է և ազդունակ, որքան Թոմ Ռոբերտսի արվեստը։


== Կենսագրություն ==
Ծնվել է 1912 թվականի փետրվարի 7-ին, Անգլիայի Սասեքս կոմսության Բոգնոր Ռիջիս քաղաքում։ 1923 թվականին ընտանիքով տեղափոխվել է Ավստրալիա, բնակություն հաստատել Մելբուռն քաղաքում։ Ռասելը սովորել է Գիլոնգի դպրոցում։ Նա տեսողության հետ կապված խնդիրներ է ունեցել, որոնք ուղեկցել են նրան մինչև իր կյանքի ավարտը։ Հենց այդ հանգամանքն է խանգարել, որ կամավոր, իր դիմումի համաձայն անցնի զինվորական ծառայության։
Դրայսդեյլն աշխատել է Քվինսլենդում՝ քեռուն պատկանող ագարակում, այնուհետև անասնապահի օգնական է եղել Վիկտորիայում։ Նկարիչ և արվեստաբան-քննադատ Դերիլ Լինդսեյի հետ ունեցած պատահական հանդիպումը նրա մեջ հույսեր է արթնացրել իր ունակություններն ու ուժերը փորձելու կերպարվեստի ասպարեզում։ 1935-ից մինչև 1938 թվականը Մելբուռնում աշակերտել է մոդեռնիստ նկարիչ, մանկավարժ Ջորջ Բելլին, 1938-1939 թվականներին մի քանի անգամ տևական ժամանակահատվածներով այցելել է Եվրոպա, հաճախել Լոնդոնի ժամանակակից արվեստի գրոսվենորյան դպրոցի (The Grosvenor School Of Modern Art) և Փարիզի Շոմիեր ակադեմիայի (Académie de la Grande Chaumière) պարապմունքներին ու դասախոսություններին։ 1939 թվականի հունիսին, երբ երրորդ անգամ է Եվրոպայից  վերադարձել հայրենի եզերք, Դրայսդեյլն Ավստրալիայում արդեն որոշակի ճանաչում էր ձեռք բերել՝ որպես փայլուն հույսեր ներշնչող, նորահայտ տաղանդ։
1947 թվականին Ջորջ Ռասել Դրայսդեյլն իր «Սոֆալա» կտավի համար արժանացել է կերպարվեստի ասպարեզի ամենահեղինակավոր մրցանակներից մեկին՝ Wynne Prize-ի։ 1954 թվականին էլ հենց նրան են վստահել ներկայացնելու Ավստրալիան Վենետիկի հանրահայտ բիենալեում։ Արժևորելով արվեստում նրա ներդրած ծանրակշիռ ավանդը՝ Մեծ Բրիտանիայի թագուհին 1969 թվականին նրան շնորհել է ասպետի կոչում, Ավստրալիայի կառավարությունն էլ 1980 թվականին պարգևատրել է Order of Australia (civil / general division) շքանշանով։
Բացի վերոնշյալ «Սոֆալա»-ից, Ռասել Դրայսդեյլի լավագույն աշխատանքներից են համարվում հետևյալ կտավները.

«Երկուշաբթի։ Առավոտ» (1938, Մետրոպոլիտեն թանգարան, Նյու Յորք);
«Պատերազմի հուշարձանը» (1950, Թեյթ պատկերասրահ, Լոնդոն);
«Ավերված ալրաղաց» (մասնավոր հավաքածու);
«Ժայռեղեն ուղի» (բնանկար, Նոր Հարավային Ուելսի գեղարվեստական պատկերասրահ, Սիդնեյ)։


== Գրականություն ==
Klepac Lou (1983)։ The Life and Work of Russell Drysdale։ Bay Books։ ISBN 0-85835-685-6 . Republished as Russell Drysdale in 1996 by Murdoch Books (0864115237)
Smith Geoffrey (1997)։ Russell Drysdale 1912–81։ National Gallery of Victoria։ ISBN 0-7241-0197-7 
Dutton Geoffrey (1981)։ Russell Drysdale: A Biographical and Critical Study։ Angus & Robertson։ ISBN 0-207-14430-3 
Dutton Geoffrey (1989)։ Russell Drysdale 1912–1981: A Biographical Sketch։ Mallard Press։ ISBN 1-86325-801-9 
Drysdale Russell (1974)։ Russell Drysdale's Australia։ Ure Smith։ ISBN 0-7254-0212-1 
Drysdale Russell (1981)։ Drysdale Drawings (1935–1980: 16–31 March 1981)։ Melbourne: Joseph Brown Gallery։ ISBN 0-9595056-1-X 
Drysdale Russell (1985)։ Russell Drysdale: Paintings, 1940–1972։ New South Wales: S.H. Ervin Museum and Art Gallery, National Trust of Australia։ ISBN 0-909723-63-X 
Da Costa Caroline (1989)։ Russell Drysdale and Donald Friend : works on paper and selected paintings by two highly acclaimed Australian artists, 23 November – 16 December 1989։ Savill Galleries։ ISBN 0-9587524-1-9։ OCLC 27615173 


== Ծանոթագրություններ ==


== Արտաքին հղումներ ==
Russell Drysdale at the Art Gallery of New South Wales
NGV/ABC Drysdale exhibition (also available at ngv.vic.gov.au). Contains biography and images of many of Drysdale's works.
A football game 1943 Archived 2020-09-19 at the Wayback Machine. - Ballarat Fine Art Gallery
Russell Drysdale on Artabase. The Bath 1941 Archived 2012-03-26 at the Wayback Machine.